ባለፉት 30 ዓመታት በጣሊያን ኤምባሲ ጥገኛ የነበሩት ከፍተኛ ሁለት የደርግ ባለሥልጣነት ከኤምባሲ ወጡ
ኢሕአዴግ በ1983 ዓ.ም. የደርግ መንግሥትን አሸንፎ አገሪቱን ሲቆጣጠር በኢትዮጵያ የጣሊያን ኤምባሲ ጥገኝነት ጠይቀው ላለፉት 30 ዓመታት ቆይታቸውን በእዚያው ያደረጉት ከፍተኛ የደርግ ባለሥልጣናት የነበሩት ሌተና ጄኔራል አዲስ ተድላና ሌተና ኮሎኔል ብርሃኑ ባዬ ትናንት ታኅሳስ 27 ቀን 2013 ዓ.ም. ከኤምባሲው መውጣታቸው ታውቋል፡፡ ባለሥልጣናቱ ወደ ኤምባሲው ከመግባታቸው በፊት ሌተና ጄኔራል አዲስ የጦር ኃይሎች ኤታ ማዦር ሹም የነበሩ ሲሆን፣ ሌተና ኮሎኔል ብርሃኑ ደግሞ የውጭ ጉዳይ ሚኒስትር ነበሩ፡፡ ሁለቱም ከፍተኛ ባለሥልጣናት በሌሉበት በእነ ኮሎኔል መንግሥቱ ኃይለ ማርያም የክስ መዝገብ በዘር ማጥፋት ወንጀል ተከሰው የሞት ፍርድ የተፈረደባቸው ቢሆንም፣ ባለፉት ሁለት ሳምንታት የኢፌዴሪ ፕሬዚዳንት ሳህለ ወርቅ ዘውዴ የሞት ፍርዱን ወደ ዕድሜ ልክ እንዲቀየርላቸው በማድረጋቸውና ከ20 ዓመታት በላይ በእስር በመቆየታቸው በአገሪቱ ሕግ መሠረት በአመክሮ ከእስር እንዲፈቱ የፌዴራል ከፍተኛ ፍርድ ቤት ውሳኔ ማሳለፉን መዘገባችን ይታወሳል፡፡